Title: Doložka zlučiteľnosti zákona s právom Európskej únie
Author: steinlova
Last saved by: spano
Company: UNMS

Dôvodová správa
k nariadeniu vlády Slovenskej republiky, ktorým sa ustanovujú podrobnosti o technických požiadavkách na bezšvové fľaše na plyny z nelegovaného hliníka a hliníkových zliatin
I. Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách na bezšvové fľaše na plyny z nelegovaného hliníka a hliníkových zliatin sa predkladá na rokovanie Legislatívnej rady vlády Slovenskej republiky ako súčasť plnenia Plánu legislatívnych úloh vlády na rok 2003.
Predkladaný návrh nariadenia vlády Slovenskej republiky, ktorým sa ustanovujú podrobnosti o technických požiadavkách na bezšvové fľaše na plyny z nelegovaného hliníka a hliníkových zliatin upravuje harmonizovanú časť výrobkov avšak starého prístupu a je veľmi dôležitá na zaistenie bezpečnosti týchto zariadení, ktoré sú používané v širokej miere občanmi Slovenskej republiky. Prijatím tohto nariadenia budú pre podnikateľov na Slovensku vytvorené rovnaké podmienky, aké majú podnikatelia členských štátov Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta.
Predkladaný návrh nariadenia bol zaslaný na medzirezortné pripomienkové konanie všetkým subjektom, na ktoré reagovalo 22 subjektov, ktoré vzniesli 55 pripomienok, z toho 2 pripomienky boli zásadného charakteru a boli v plnej miere akceptované a zapracované do návrhu nariadenia. Ostatné pripomienky boli tiež zapracované do textu. Návrh nariadenia sa predkladá bez rozporov.
Predkladaný návrh nariadenia nepredstavuje žiadne nároky na štátny rozpočet čo potvrdilo Ministerstvo financií Slovenskej republiky listom č. p. 17445/2003-81 a taktiež nebude mať vplyv na zamestnanosť v Slovenskej republike a preto nie je potrebné ho prerokovať v Rade hospodárskej a sociálnej dohody SR podľa zákona č. 106/1999 Z. z.
Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu nariadenia vlády: Návrh nariadenie vlády Slovenskej republiky, ktorým sa ustanovujú podrobnosti o technických požiadavkách na bezšvové fľaše na plyny z nelegovaného hliníka a hliníkových zliatin.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	V Európskej dohode o pridružení je problematika upravená prioritnou oblasťou čl. 70 technické predpisy a normy a v čl. 75 technické normy a posudzovanie zhody. Je prioritou Partnerstva pre vstup a Národného programu pre prijatie acquis. V partnerstve pre vstup z 28. januára 2002 sa v časti slobodný pohyb tovaru uvádza v druhej odrážke: dokončiť zosúladenie a efektívnu implementáciu vo všetkých sektoroch upravovaných špecifickou sektorovou legislatívou. V národnom programe pre prijatie acquis 2001 v kapitole 1 slobodný pohyb tovaru nie je uvedená ako prioritná oblasť.
b)	Problematika nie je explicitne uvedená v negociačnej pozícii kapitoly 01, v ostatnej dodatkovej pozícii k nemu však SR deklaruje záväzok prijať do slovenského právneho poriadku najneskôr do konca roka 2003 tú časť acquis, ktorá bola prijatá na komunitárnej úrovni do konca roka 2002, okrem určitých explicitne uvedených oblastí, kde sa transpozícia plánuje so vstupom SR do EÚ. Problematika upravovaná v návrhu nariadení vlády nepatrí do týchto oblastí a preto bola zaradená do plánu legislatívnych úloh vlády na rok 2003. 
4.	Problematika návrhu právneho predpisu
a) je upravená v práve Európskych Spoločenstiev:
Smernica rady č. 84/526/EHS zo 17. septembra 1984 o približovaní právnych predpisov členských štátov týkajúcich sa bezšvových fliaš na plyn z nelegovaného hliníka a hliníkových zliatin. 
d) nie je upravená v práve Európskej únie.
5.	Stupeň zlučiteľnosti návrhu právneho predpisu s právom Európskych spoločenstiev:
a)	Návrh nariadenia vlády Slovenskej republiky, ktorým sa ustanovujú podrobnosti o technických požiadavkách na bezšvové fľaše na plyny z nelegovaného hliníka a hliníkových zliatin je úplne zlúčiteľný so Smernicou rady č. 84/526/EHS zo 17. septembra 1984 o približovaní právnych predpisov členských štátov týkajúcich sa bezšvových fliaš na plyn z nelegovaného hliníka a hliníkových zliatin.
6.	Gestor: Úrad pre normalizáciu, metrológiu a skúšobníctvo Slovenskej republiky.
7.	Účasť expertov pri príprave návrhu právneho predpisu a ich stanovisko k zlučiteľnosti návrhu s právom Európskych spoločenstiev: Nebola.
II. Osobitná časť
K § 1
Tento paragraf definuje zavedenie smernice EÚ do právneho poriadku Slovenskej republiky a tiež predmet úpravy a negatívne vymedzuje na ktoré výrobky sa nariadenie nevzťahuje.
K § 2
Tento paragraf definuje základné požiadavky a tiež základný pojem používaný na účely tohto nariadenia.
K § 3
Ustanovenie o nemožnosti kladenia prekážok pri uvedení na trh, ak nádoba spĺňa podmienky podľa tohto nariadenia.
K § 4
Ustanovenie o povinnosti podrobiť fľaše schváleniu typu a overeniu.
K § 5 a 6
Vyjadrenie vzťahu tohto nariadenia vlády k ostatným technickým právnym predpisom a spôsob riešenia odlišným postupov.
K § 7
Ustanovenie o oznamovaní technických predpisov prijatých v tejto oblasti.
K § 8
Ustanovenie o nadobudnutí účinnosti nariadenia.